Máte za sebou takmer mesiac zimnej prípravy. Ako sa vám zatiaľ javí?
- Neviem, či je to pribúdajúcim vekom, ale je jedna z najnáročnejších. Kondičný tréner Horný sa na nás snaží poriadne vybúriť. Môžeme to cítiť na našich telách a svaloch. Rád by som sa mu touto cestou poďakoval (smiech).
Na čo kladie kondičný tréner najväčší dôraz?
- Zaoberáme sa najmä tréningami bez lopty. Zaoberáme sa aj posilňovacími cvičeniami na fit loptách. Nevyhýbame sa ani posilňovni a skokovým cvičeniam. Do aktuálnej sezóny nebol post kondičného trénera obsadený. Cvičenia podobného charakteru sme teda donedávna poznali iba okrajovo.
Vnímate, že je to pre vás prospešné?
- Najmä záver jesene ukázal ako sme sa kondične zlepšovali. Dúfam, že že keď absorbujeme, čo nám dávajú, prejaví sa to na jar aj na ihrisku. Môžeme sa odraziť od jesene. Najmä posledný domáci zápas proti Trenčínu, kedy sme sa súperovi v druhom polčase vyrovnali a aj predčili po viacerých stránkach.
Tréner Horný vás chválil. Vraj môžete byť príkladom pre mladších hráčov. Predsalen, už nie ste najmladší. Zvládate náročné cvičenia?
- Fáma o starých hráčoch je nepravdivá. Myslím, že môj vek je ideálny. Telo znesie viac ako za mladých čias. Mierne problémy cítim v záťažových cvičeniach. Keď robíme šprinty a intervaly behu a odpočinku sú jedna k jednej by som si rád doprial dlhší. Čo sa týka objemu, nemám problém. Zároveň mám aj rodinu a iné aktivity a s prehľadom to zvládam.
V čom spočíva vaša futbalová dlhovekosť?
- Dôležitou súčasťou je životospráva. Alkohol a cigarety sú pojem, ktorý v živote futbalistu nemá čo robiť. Netreba zabúdať na zeleninu, vlákninu a vymeniť zložité cukry za jednoduché.
Máte bohatí skúsenosti. Radíte mladším kolegom?
- Nie som z tých, ktorý by nasilu rozdával rady. Mierne ich usmerním a snažím sa aj povzbudiť. Skôr chcem byť príkladom, aby odo mňa čo to odkukali.
V kabíne máte viacero nových tvárí. Patríte k tým hráčom, čo sa radi ujmú nováčikov?
- Nemám s tým problém. Snažím sa byť komunikatívny. Nové stretnutia a spoznávanie ľudí aj mňa samého posúva do nových dimenzií. Aj ja sa mám od nich čo naučiť.
Ako to s mužstvom vyzerá po hernej stránke?
- Veľa herných tréningov sme zatiaľ neabsolvovali. Dostávame sa ku nim postupne. Z hľadiska výsledkov sme vybuchli so Žilinou (0:5) a Skalicou (2:3). V tom čase sme ale boli iba na začiatku prípravy. Fyzicky sme dostávali do tela a boli sme radi, že sme vôbec boli schopní chôdze. Nikto výsledkom nepripisoval veľký význam.
Pri prehre so Skalicou sa presadil váš bývalý spoluhráč Ľubomír Ulrich. Dočkali ste sa od neho uštipačných poznámok?
- Vôbec nie. V našom prípade to tak väčšinou býva. Máme šťastie, že bývalý hráči sa proti nám strelecky presadia. Očakávania sa splnili.
Je súčasný káder najkvalitnejší v histórií myjavského futbalu?
- Ťažko sa to porovnáva s predchádzajúcimi ročníkmi. Prvý polrok medzi elitou sme mali skúsených hráčov. Teraz sa to obrátilo. V kabíne je veľa mladých chlapcov. Niektorí z nich by už mohli byť aj moji synovia. Káder sa výrazne omladil. Máme iný herný štýl, prejav, aj iné tréningové metódy.